Saak teen Zuma, Thales opnuut uitgestelOudpres. Jacob Zuma. (Argieffoto: Motshwari Mofokeng/ANA) Die saak teen oudpres. Jacob Zuma en die Franse wapenvervaardiger Thales is weer eens uitgestel. Die Nasionale Vervolgingsgesag (NVG) sê die partye het gesamentlik ooreengekom dat die saak weer op 23 Februarie aanstaande jaar hervat word. Natasha Kara, woordvoerder van die NVG in KwaZulu-Natal, het gesê dit gee betrokkenes geleentheid om verskeie voorverhoor-kwessies uit te stryk. Dit sluit in moontlike uitspraak in Thales se aansoek om hersiening dat die klagtes teen hom heringestel word. Teen daardie tyd sal daar na verwagting ook meer duidelikheid wees oor internasionale reisregulasies wat weens Covid-19 geld en die uitwerking daarvan op getuies en verteenwoordigers van Thales wat van elders na Suid-Afrika moet reis. Die oudpresident en Thales staan tereg op aanklagte van korrupsie, geldwassery en rampokkery wat verband hou met die multimiljoen randse wapentransaksie. Thales sou Zuma glo betaal het om die maatskappy teen ondersoek te beskerm.